שדרות מנחם בגין (אשדוד)

שדרות מנחם בגין היא שדרה ראשית החוצה את אשדוד ממערב למזרח הקרויה על שמו של מנהיג האצ"ל וראש ממשלת ישראל, מנחם בגין. ראשיתה במחלף עד הלום (הכניסה הדרומית) ובצומת עם שדרות משה סנה העוטפת את העיר לאורכה ממזרח, ואחריתה בכיכר המפרשים בואכה רובע המרינה ופארק המרינה במפגש עם שדרות משה דיין לאורך קו החוף.

== היסטוריה ==

ב-2004, פרסמה עיריית אשדוד את תוכנית הבנייה של אוניברסיטת אשדוד, וב-2005 מסמך הקורא למימון המונים של המיזם. במסמכי התוכנית, מופיע תכנון של רכבת קלה בשדרה בסמוך לקריה האקדמית ברובע המיוחד (קריית פרס), היוצאת מסביבת תחנת הרכבת אשדוד – עד הלום.

== תוואי השדרה ואתריה ==
שדרות מנחם בגין נצמתות עם מספר שדרות בעלות חשיבות בעיר, ומהווה מוקד למסחר ותנועה רבים. השדרות עמן היא נפגשת, ממזרח למערב, הן:
* משה סנה – עוטפת את העיר ממזרח עד רובע ב' הצפוני
* אלטלנה – לאורך רובע י"ג ממזרח מגן דוד המלך, ולאורך רובע י"ד והמיוחד (קריית פרס) ממערב ועד שדרות ירושלים
* בני ברית – חוצה את העיר במרכזה מרובע י"ז, הדרומי ביותר, ועד היציאה הצפונית של אשדוד
* הרצל – חוצה את העיר מרובע ט"ו עד רבעים א' ו-ב' בצפון
* משה דיין – לאורך קו החוף של אשדוד

כמו כן, על השדרה נמצאות כיכר גן העיר וכיכר המפרשים (יהודי סלוניקי).

=== מזרח ===
מחלף עד הלום מתחבר לשדרה ממזרח
ממזרח לשדרה, נמצאת הכניסה והיציאה הדרומית לעיר, דרך מחלף עד הלום.

בקצהה המזרחי של השדרה, היא נפגשת עם שדרות משה סנה העוטפת את העיר ממזרח. מדרום לצומת, נמצאת הדרך לתחנת הרכבת אשדוד – עד הלום. במרחק הליכה צפונה מהצומת נמצאים פארק דיסט, וכן גשר עד הלום והפארק, בו נמצאת אנדרטת החייל המצרי האלמוני.

מצפון לשדרות בגין נמצא רובע ט' שהוקם בשנות ה-90, ומדרום, בית החולים האוניברסיטאי אסותא.

=== מרכז ===
==== צומת אלטלנה – צומת בני ברית ====
במקטע הנמתח בין צומת שדרות אלטלנה ממזרח עד לצומת בני ברית במערב דרך שדרות המייסדים שביניהם, ניצבים זה מול זה רובע ח' ורובע י' על כל רוחבם.

מצפון, ממוקם רובע ח' שהוקם בשנות ה-70, ולצידו בשדרה הוא מציג אתרים ציבוריים רבים, ביניהם; המרכז המסחרי "כלניות", מרכז רפואי אסותא, מרכז מסחרי קטן נוסף ובניין שירותי בריאות כללית. מדרום – רובע י' שהוקם בשנות ה-90, המציג לשדרה ממזרח את "הפארק הגדול" וממערב, בואכה שדרות בני ברית, את גן יואב בן צרויה המוביל דרך מדרחוב הנושא את אותו השם, למרכזון שבפנים-הרובע.

עד צומת בני ברית, מתקיים נתיב תחבורה ציבורית על כביש השדרה, שנעשה במסגרת רפורמת התחבורה הציבורית בעיר, Reway.<gallery widths="250" heights="170">
קובץ:AshdodAssutaMC.jpg|בית החולים האוניברסיטאי אסותא אשדוד
קובץ:מרכז כלניות ברובע ח' באשדוד.jpg|מרכז כלניות
</gallery>

==== מרכז צימר ====
מנהרת הסיטי – חוצה את שדרת המסחר, ועוברת מתחת לכיכר אילן רמון
בחלק של השדרה הנמתח מצומת שדרות בני ברית עד הרצל, מתרחשת עיקר הפעילות הערה של השדרה במתחם הנקרא "מרכז צימר" הנמצא כולו ברובע הקריה ("הסיטי"). הוא נחשב לאחד מאזורי המסחר הפתוחים ההומים בעיר. לאורך כל השדרה הבנויה בציפוף ולגובה, נמצאות מסעדות, ברים, בתיה קפה, חנויות ומשרדים.

בחלק הצפוני-מרכזי של המקטע, ממוקמת כיכר אילן רמון ("כיכר הסיטי" או "השפיץ") המחברת את הרחובות העצמאות והציונות. ומתחתיה, הכביש בשדרה ממשיך לעבור במנהרת הסיטי. הכיכר והפסל דמוי החרוט הכסוף, בעיצוב האדריכל יורם מילר, שהקנה לה את כינוייה. זהו אחד ממיזמי הבנייה היקרים ביותר שנעשו באשדוד בשנות ה-90. במעלה מדרגות הכיכר, ישנה קומת תצפית לשדרה ולמרינה אשדוד. בצד הדרומי של השדרה בחלק שממערב לכיכר אילן רמון, נמצאים משרדי הממשלה של העיר – משרד הפנים, שירות התעסוקה, רשות המסים, בית הדין הרבני ומשרדי הבריאות והרישוי.

בחלק המערבי, בואכה שדרות הרצל, נמצא הגן המרכזי של הרובע – פארק הסיטי הצפוני והדרומי (הנחצה בשדרה) ובו גן שעשועים ופסלים סביבתיים רבים, ביניהם "הצפרדע" המזוהה עם העיר הממוקמת בקרבת הצומת עם שדרות הרצל. בשניהם מצויים אנדרטאות לחללי ישראל – בחלק הדרומי נמצא "גלעד הזמן" לזכר חללי פעולות האיבה בעיצוב יעקב פינטו, ובצפוני, אנדרטה לזכר בני אשדוד שנפלו במערכות ישראל בעיצוב משה סעידי.<gallery widths="250" heights="170">
קובץ:Zimmer Centre along Menachem Begin boulevard in Ashdod.jpg|מרכז צימר <small>(דרום)</small>
קובץ:כיכר אילן רמון באשדוד, אוקטובר 2023.jpg|כיכר אילן רמון
קובץ:Menachem Begin boulevard tunnel in Ashdod.jpg|מנהרת הסיטי
</gallery>

=== מערב ===
בחלק של השדרה הנמתח משדרות הרצל עד משה דיין וכיכר המפרשים, נמצאים אתרי מסחר מרכזיים בעיר. בחלק המשיק להרצל, נמצאת התחנה המרכזית של אשדוד בקניון הסיטי, ובהמשך מתחם גן העיר והכיכר הנושאת את אותו השם, הפונה בעיקר לאורך רחוב הגדוד העברי, ובו בתי קפה, מסעדות ומשרדים ובהמשכו קניון סימול.

ממערב לכיכר גן העיר — בצדה הצפוני של השדרה, קריית התרבות ע"ש צבי צילקר ובה בית עיריית אשדוד, המשכן לאמנויות הבמה בעיצוב חיים דותן, מרכז פסג"ה, בית יד לבנים ומרכז תרבות מונארט, בו שוכן מוזיאון אשדוד לאמנות וקונסרבטוריון אקדמא. בצד הצפוני, רובע המע"ר (מרכז עסקים ראשי) הדרומי, כשבקדמתו רחוב אריק איינשטיין ובו מרכז מסחרי קטן.

השדרה מסתיימת ממערב בכיכר המפרשים, בה השדרה נמצתת עם שדרות משה דיין ועם רחוב אקסודוס ברובע המרינה. בקו ישיר מהשדרה על פני הכיכר, נמצא פארק המרינה ובו אגם מלאכותי גדול, הצפוי להיפתח במהלך 2024.<gallery widths="250" heights="170">
קובץ:Central Station of Ashdod.jpg|התחנה המרכזית של אשדוד, 2023
קובץ:City garden (Gan Ha'ir) complex in Ashdod.jpg|מרכז מסחרי "גן העיר"
קובץ:Hamishkan ashdod2.jpg|המשכן לאמנויות הבמה, במבט מהשדרה
</gallery>

== כיכרות השדרה ==
=== כיכר גן העיר ===
כיכר גן העיר היא כיכר המחברת את רחוב הגדוד העברי שברובע הקריה אל רחוב אריק איינשטיין שברובע המע"ר. בינואר 2022 הוצב בה פסל הפסל מחווה ספירלית, בעיצוב הפסל ישראל הדני.

=== כיכר המפרשים (יהודי סלוניקי) ===

כיכר המפרשים (המכונה גם "המפרשיות") מחברת את השדרה עם שדרות משה דיין ועם רחוב אקסודוס. במרכז הכיכר נמצא פסל "המפרשים" שנועד לדמות מפרשים השטים על פני הים. הפסל נוצר גם הוא על ידי ישראל הדני. הכיכר נחנכה ביוני 1999, וקרויה על שם יהדות סלוניקי.

הכיכר נושקת לפארק המרינה, הצפוי להיפתח במהלך 2024.<gallery widths="250" heights="170">
קובץ:כיכר העיר (מחווה ספירלית) באשדוד, דצמבר 2023.jpg|כיכר גן העיר
קובץ:כיכר המפרשים באשדוד, דצמבר 2023 03.jpg|כיכר המפרשים (יהודי סלוניקי)
</gallery>

== קישורים חיצוניים ==

== הערות שוליים ==

מנחם בגין, שדרות (אשדוד)
קטגוריה:ישראל: מנהרות כביש
קטגוריה:הנצחת מנחם בגין
קטגוריה:אשדוד: תחבורה